钦定古今图书集成/明伦汇编/皇极典/第225卷 > 陶唐氏
## 钦定古今图书集成/明伦汇编/皇极典/第225卷 > 陶唐氏

### 帝尧

按《书经·尧典》曰：“若稽古帝尧曰：放勋钦明，文思安安，
允恭克让，光被四表，格于上下。克明峻德，以亲九族。
九族既睦，平章百姓。百姓昭明，协和万邦。黎民于变
时雍。”

〈蔡传〉此言尧推其德，自身而家，而国而天下，所谓“放勋”者也。

《大禹谟》曰：若稽古大禹，曰：文命敷于四海。祗承于帝
曰：“后克艰厥后，臣克艰厥臣，政乃乂，黎民敏德。”帝曰：
“俞，允。若兹嘉言，罔攸伏，野无遗贤，万邦咸宁。稽于众，
舍己从人，不虐无告，不废困穷，惟帝时克。”

〈孔传〉“帝”，谓尧也。舜因嘉言无所伏，遂称“尧德”，以成其义。

《益》曰：“都，帝德广运，乃圣乃神，乃武乃文。皇天眷命，奄
有四海，为天下君。”

〈孔传〉《益》因舜言，又美尧也。〈大全〉陈氏大猷曰：广如天之无不覆，运如天之健行不息，圣神如天之造化不测，武文如天之春生秋杀，知天德则知帝德矣，

按《史记五帝本纪》：帝尧者放勋，其仁如天，其知如神，
就之如日，望之如云，富而不骄，贵而不舒，黄收纯衣
彤车，乘白马，能明驯德。

按《六韬》：“帝尧王天下，金银珠玉弗服也，锦绣文绮弗衣也，奇怪异物弗视也，玩好之器弗宝也，淫佚之乐
弗听也，宫垣屋室弗垩色也，榱桷柱楹弗藻饰也，茅
茨之盖弗翦齐也，黻衣絓履不敝不更为也，滋味重
累弗食也，温饭煖羹不酸馁，不易也。不以私曲之故，
留耕种之时，削心约志，从事于无为，其自为奉也甚
薄，其赋役也甚寡，故万民富乐而无饥寒之色。”
按贾谊《新书修政语》：“帝尧曰：‘吾存心于先古，加意于
穷民。痛万姓之罹罪，忧众生之不遂也。故一民或饥，
曰：此我饥之也。一民或寒，曰此我寒之也；一民有罪，
曰此我陷之也。仁行而义立，德博而化富，故不赏而
民劝，不罚而民治，先恕而后行，是以德音’”远也。
按《淮南子主术训》：“尧之有天下也，非贪万人之富而
安人主之位也，以为百姓力征，强凌弱，众暴寡。于是
尧乃身服节俭之行，而明相爱之仁，以和辑之。是故
茅茨不翦，采椽不斲，大路不画，越席不缘，大羹不和，
粢食不”巡狩行教，勤劳天下，周流五岳，岂其奉养
不足乐哉？举天下而以为社稷，非有利焉。举天下而
而传之舜，犹却行而脱蹝也。

按《路史》：“帝尧聪明密微，其言不贰，其德不回，好谋能
深，和而不怒，忧而畏祸，快而愉。年有十三，佐垫封植，
受封于陶。明人察物，昭义崇仁，禁诈伪，正法度，不废
穷民，不敖亡，告苦死者而哀妇人，底德靡懈，百姓和
欣。于是改国于唐。钦明文思，内行谨饬，笃孝慈仁敬，
使人知子弟之道。仁恩被于苍生，德化孚于四海，故”
亡胶漆之约于当世。而道行年十有七，践帝位曰“陶
唐氏。”